Predkladacia správa

Ministerstvo pôdohospodárstva SR predkladá na rokovanie vlády SR iniciatívny materiál „Návrh na súhlas s presunom finančných prostriedkov medzi programami v rozpočte kapitoly MP SR v roku 2003 v zmysle § 10 zákona NR SR č. 303/1995 Z. z. o rozpočtových pravidlách znení neskorších predpisov“.
Už v období predloženia rozpočtu kapitoly MP SR na rok 2003 Výboru Národnej rady SR pre pôdohospodárstvo na prerokovanie, bolo signalizované, že niektoré úlohy ministerstva sa nepodarilo v období prípravy rozpočtu pokryť výdavkami. Z toho dôvodu bolo naznačené, že  MP SR   po dôkladnej analýze,  požiada v priebehu I. štvrťroka 2003 o zmenu použitia výdavkov v jednotlivých programoch rozpočtu.
Po spracovanej analýze sa prejavuje  nutnosť  zabezpečiť likvidáciu kadáverov, špecificky rizikového materiálu, zabezpečiť trh z vybranými poľnohospodárskymi komoditami, nutnosť zabezpečiť cesty do Bruselu, školenie zamestnancov štátnej správy o pravidlách EÚ, členské na účasť samosprávnych organizácií v medzinárodnom združení COPA/COGECA či CIAA. Výdavky na uvedené okruhy chýbajú v programe rozpočtu, ktorý tieto výkony zabezpečuje, preto sa pristúpilo k prehodnoteniu finančného krytia ostatných programov.  
V roku 2003 výkon štátnych funkcií v oblasti rozvoja poľnohospodárskej prvovýroby sa realizuje  v zložitých podmienkach. V decembri v roku 2002 Slovensko uzavrelo v Kodani na Sumite EÚ  kapitolu 7 – Poľnohospodárstvo, kde sa potvrdilo, že SR by mala zvýšiť úsilie o rast konkurencieschopnosti na externých ale aj domácich trhoch. 
Predložený návrh nemá dopad na štátny rozpočet, zamestnanosť, ani na stav životného prostredia.